མཆོག་གསུམ་རིན་ཆེན་གསུམ་ལ་ཕྱག་འཚལ་ལོ།།དང་པོ་མཆོད་བརྗོད་སོགས་ཡི་གེ་མི་གསལ་བས་འབྲི་རྒྱུ་མ་རྙེད།ཐིག་ཕྲེང་ལྔ་ཙམ་གྱི་འཕྲོ་ནསཟབ་དོན་བཀའ་གཏེར་མ་བུ་ཁ་སྤྲད་སོགས།བརྗོད་ཀྱི་མི་ལང་མདོར་བསྡུར་ཟུར་ཙམ་ལགས།རྣམ་འདྲེན་དེ་ཡི་རྗེས་འཛིན་མཆོག་གྱུར་བ།སྨོན་རྒྱལ་རིམ་སྤྱོན་རབ་འབྱམས་དབང་གྲགས་དང་།ཐོས་དབེན་སངས་རྒྱས་རིན་ཆེན་དཔལ་བཟང་ཟུང་།འདིའི་བར་ན་ཚིག་རྐང་གཅིག་བྲི་རྒྱུ་མ་ལོནརྟེན་འབྲེལ་དགེ་ལེགས་ངོ་མཚར་བཀའ་ཡི་རྟགས།རང་འདིར་རྣམ་འདྲེན་ཀུན་གྲོལ་བྱིན་རླབས་ལགས།སྔོན་བཞིན་རོང་ཁམས་སྤྱོན་མཆོད་བླ་རབས་ཀུན།གཞི་འདིའི་བསྟན་སྦྱིན་རབ་རྒྱལ་མིང་གི་མཚན།བསྟན་སྦྱིན་རབ་རྒྱལ་རྡོ་རྗེའི་རྒྱལ་གྱི་སྲས།སྲས་པོ་ནམ་འཁའ་ཡེ་ཤེས་རྒྱལ་པོ་མཚན།ཆུང་ངུའི་དུས་ནས་ཐུགས་སྐམ་བློ་རྩལ་རྫོགས།སྲིད་ཞུའི་ཤེས་བྱ་མཁྱེན་ཡང་ཆ་ཤེས་གང་།སངས་རྒྱས་བསྟན་པ་རིན་ཆེན་དགུང་དུ་བཏེགས།ཁྱོན་མང་ཐ་གྲུ་ཕུ་མདའ་བར་གསུམ་དུ།ཕྱི་ནང་ལྷ་ཡི་གཞལ་ཡས་ཁང་བཞེངས་དང་།རྩ་གསུམ་རིས་འབུར་བྲུག་རྡུང་འབབ་འདྲ་སོགས།བཀའ་ཡི་གླེགས་བམ་བྲི་སྒོ་ཀློག་སྒྲུབ་དང་།གསུམ་ལྡན་འདུས་རྗེ་མཆོད་བསྐུལ་མཛད་དཀར་པོས།ས་ཁམས་འགེངས་ཤིང་རྒྱལ་རྒྱུད་འཛིན་པ་ཡིན།སློབ་དཔོན་མཁས་མཆོག་ཚུལ་ཁྲིམས་དབང་རྒྱལ་དང་།བསོད་ནམས་ཕུན་ཚོགས་རྒྱལ་བ་འོད་ཟེར་དང་།བསོད་ནམས་དབང་གི་རྒྱལ་པོ་གྲགས་རྒྱལ་དང་།སྟོན་པ་ཟེ་བཅས་བཟང་པོར་སྤྱོད་པའོ།།འོན་ཀྱང་སྣང་མུན་དཀར་ནག་ངང་ཚུལ་བཞིན།སྔོན་ལས་དུས་ཀྱི་འཁྲུག་པ་ཆེ་ལངས་པའི།།དབང་མེད་སྡིག་པ་མི་བསག་ཀ་མེད་གྱུར།འོན་ཀྱང་མཐར་དམག་ཞི་ནས་རང་སར་བསྐྲད།རོང་ཁམས་རྒྱལ་པོ་བཅུ་བོ་འོག་ཏུ་བསྡུས།གོང་མ་ལྷ་ཡི་ལུང་བཞིན་དགོན་ཆེན་གཡུང་དྲུང་ལྷ་སྟེང་འདུས་སྡེ་བསྐྲུན།དེ་ཡང་ལུང་བས་ཆུ་ཚན་ཕུན་ཚོགས།ལྷ་སྡེ་ཚོགས་པ་ཡི་ས་ཕོ་བྱི་བ་ལོར་བསྟན་པའི་འགོ་ཟུགས།གཤེད་གཞི་ལོ་བ་བསྟན་རིམ་དྲི་མེད་འབྱུང་།སྤྱོད་པའི་དུས་ན་ནུབ་ཀྱང་མཐའ་ནས་དར།ཞེས་སོགས་གསུངས་བཞིན་མི་ཟད་མེ་ཁྱི་ལོ་ཟླ་བ་ལྔ་བའི་ཡར་ཚེས་བརྒྱད་ཉིན།རྨང་བཏིང་གསུམ་ལྡན་བསོད་ནམས་རྒྱལ་མཚན་པས།གཞི་བརྟན་མངའ་དབུས་དགེ་བའི་ལྟས་མང་རྨད།ལས་བྱེད་གཡོག་ཀྱང་ཅག་ལའི་རོང་མི་དང་།བཅན་ལའི་འབངས་མི་ཝོ་བཞིའི་མངའ་འབངས་དང་།སེ་མོ་རྫུང་འགའ་ཅོག་ཙེ་གསུམ་གྱི་འབངས།དམ་བྷའི་བློན་འབངས་ཁྲོ་སྐྱབས་གཟིམས་ལོག་འབངས།དགེ་བཤེས་འཁོར་འབངས་ཡར་རྒན་རྒྱལ་པོའི་འབངས།བཅུ་པོས་ལས་བྱས་ཟླ་བཞིའི་ཁོངས་སུ་གྲུབ།ཕག་ལོར་ཁང་ཚན་བརྒྱ་དང་བཅོ་ལྔ་གྲུབ།ཟླ་ལྔའི་ཡར་ཚེས་བོད་རོང་ལྷ་བྲི་མཁས།ཟླ་བཅུ་གཅིག་གིས་ཟླ་གཉིས་ཁོངས་སུ་འགྲུབ།དེ་ཚེ་མཁན་ཆེན་བསོད་ནམས་རྒྱལ་མཚན་དང་།སྲག་ངེས་བླ་མ་ཤེས་རབ་གཡུང་དྲུང་དང་།རྟོགས་ལྡན་རྣམ་བཞིས་ལམ་གྱི་རབ་གནས་མཛད།རྟེན་འབྲེལ་འཇའ་གུར་འུར་ཆེམ་དད་སྤྲོ་མངོན།བྲས་བུའི་རབ་གནས་བཀའ་བླུགས་རྒྱལ་བསྟན་དང་།སྨོན་རྒྱལ་རབ་འབྱམས་བསྟན་པའི་རྒྱལ་མཚན་དང་།སྨོན་རྒྱལ་མཁན་རྗེ་སངས་རྒྱལ་རིན་ཆེན་སོགས།བྱས་རྗེ་འཇའ་དང་རྟེན་འབྲེལ་ངོ་མཚར་སྨད།བཤད་གྲ་དགའ་ལྡན་རབ་སྤྲོའི་གཞིའི་རབ་གནས།རྣམ་དག་བླ་མ་བསྟན་གཡུང་དག་གི་བྱས།དེ་ཕོབས་བདག་མི་དབང་ནམ་མཁའི་མཚན།འཇིག་རྟེན་སྒྱུ་མའི་རྣམ་རོལ་མངོན་གཟིགས་པས།གོང་ནས་རིག་འཛིན་ཀུན་གྲགས་གྲགས་པའི་དྲུང་།ཁྱིམ་བསྟེན་དགེ་བསྙེན་སྡོམ་པ་ནོད་པའི་མཚན།ནམ་མཁའ་གཡུང་དྲུང་ཡེ་ཤེས་དབང་གི་རྒྱལ།ཞེས་སོགས་གཞུང་མཐུན་འཛོལ་མེད་བསྲུང་བར་མཛོད།མཁན་པོ་གསུམ་ལྡན་བསོད་ནམས་རྒྱལ་མཚན་དྲུང་།སོ་ཐར་ཚུལ་ཁྲིམས་གོང་སྤར་མནོས་པའི་ཆེད་མཚན་ནི་ནམ་མཁའ་ཡེ་ཤེས་ཞེས་སུ་གསོལ།ཚངས་སྤྱོད་ཚུལ་མངའ་དབང་བཞིའི་བརླན་གྱིས་བསྐྱེད།བྱང་སེམས་འདབ་ལེགས་མངར་བའི་ཡོངས་སུ་གཏམས།དགོན་ཆེན་མི་འགྱུར་གཡུང་དྲུང་ལྷ་སྟེང་།ལུང་དང་མཐུན་པར་ས་འཛིན་ས་བྱི་ལོའི།ཟླ་བ་དང་པོའི་ཡར་ཚེས་ཤིས་པའི་ཉིན།ལུང་ལས་མི་བསླུ་འབུམ་ཕྲག་འཁྱིལ་བའི་སྟོང་།བརྒྱ་ཕྲག་ལྷག་ལ་ཆས་གོས་མཆོད་རྫས་དང་།འབྲུ་དང་བཞེས་ཚོགས་ཡོགས་རྒྱག་མི་དམན་བཏང་།གོང་དུ་བཀུར་བའི་སྨོན་རྒྱལ་རབ་འབྱམས་དང་།མཁན་ཆེན་བསོད་ནམས་རྒྱལ་མཚན་གཉིས་བཅས་བཞུགས།གླིང་གི་བཅའ་འགྲིགས་ཚོགས་ཀྱི་དགེ་སྤྱོད་སོགས།མ་མཉམ་མི་ཉམས་མཉམ་མེད་རྗེསུ་འབྲེངས།རྒྱལ་བསྟན་ལེགས་བྱས་བི་ཤོས་འོར་སྩང་བསྐྲུན།དབང་ཕྱོགས་སྤོ་མཐོན་ཕྲག་པར་གཟི་འབར་ཆེ།རྒྱ་མཚོའི་གོས་ཅན་སྔ་འགྱུར་པད་ཚལ་རྒྱས།ལུས་ཅན་རྐང་དྲུག་དོན་གཉིས་རོ་ལང་དཀྱེས།མཆོད་ཡོན་དགོན་གསུམ་ལོ་རབས་ཟུར་ཙམ་མོ།།